Správa Komisie Európskemu parlamentu a Rade - Osobitná administratívna oblasť Macao: výročná správa za rok 2009 /* KOM/2010/0288 v konečnom znení */





[pic] | EURÓPSKA KOMISIA | Brusel, 3.6.2010 KOM(2010)288 v konečnom znení SPRÁVA KOMISIE EURÓPSKEMU PARLAMENTU A RADE Osobitná administratívna oblasť Macao: výročná správa za rok 2009 SPRÁVA KOMISIE EURÓPSKEMU PARLAMENTU A RADE Osobitná administratívna oblasť Macao: výročná správa za rok 2009 Úvod Európska komisia od odovzdania Macaa pevninovej Číne pred desiatimi rokmi pozorne sleduje hospodársky a politický vývoj v osobitnej administratívnej oblasti (ďalej len „OAO“) Macao s cieľom splniť svoj záväzok voči Európskemu parlamentu z roku 1999, že bude vydávať výročné správy o tamojšom vývoji. Táto správa sa vzťahuje na rok 2009. Rok 2009 bol pre OAO Macao významný. Vyznačoval sa 10. výročím jeho vrátenia pevninovej Číne. Edmunda Ho nahradil nový najvyšší výkonný predstaviteľ. V septembri 2009 sa uskutočnili voľby do zákonodarného zboru, z ktorých sa na štvorročné obdobie vytvoril nový zákonodarný orgán. V tomto roku ešte pred voľbami Macao prijalo právne predpisy o vnútroštátnej bezpečnosti. Európska komisia oceňuje uspokojivé vykonávanie politiky „jedna krajina, dva systémy“ od odovzdania v zmysle základného zákona OAO Macao. V základnom zákone sa zaručuje, že spôsob života v Macau, právny štát a ochrana základných práv a slobôd zostanú nezmenené. Základný zákon funguje v Macau od jeho návratu pevninovej Číne celkovo dobre a základné práva a slobody obyvateľov Macaa sa dodržiavajú. Politický vývoj V roku 2009 došlo k prvej zmene vedenia od navrátenia kolónie Číne v roku 1999. Bývalý štátny tajomník pre sociálne veci a kultúru Fernando Chui bol 26. júla 2009 vymenovaný za nového najvyššieho výkonného predstaviteľa , pričom prevzal funkciu od Edmunda Hoa, ktorý viedol vládu Macaa od jeho odovzdania pevninovej Číne. Doktor Chui získal podporu 282 členov, resp. 94 % hlasov 300-členného volebného výboru pre voľbu najvyššieho výkonného predstaviteľa. V príhovore po volebnom víťazstve Fernando Chui povedal, že bude pozorne načúvať obavám verejnosti; že bude vládnuť čestne a zvyšovať transparentnosť; a takisto bude zabezpečovať spravodlivú a zdravú hospodársku súťaž v hernom odvetví, ktoré je oporou hospodárstva Macaa. Predseda Európskej komisie Barroso zablahoželal Fernandovi Chuimu a zaželal mu veľa úspechov pri jeho úsilí o stabilitu a prosperitu Macaa. Zároveň poďakoval Edmundovi Hoovi za jeho príspevok k rozvoju Macaa za posledných 10 rokov a za posilňovanie väzieb Macaa s Európskou úniou. Voľby do zákonodarného zboru Macaa sa konali 20. septembra 2009. Pri voľbách sa dosiahla volebná účasť 59,9 % – najvyššia vo volebnej histórii Macaa. Zákonodarný orgán pozostáva z 29 kresiel vrátane 12 priamo volených kresiel a 17 nepriamo volených kresiel, ktoré patria zástupcom desiatich volebných obvodov, a siedmich kresiel, ktoré vymenovaním obsadzuje najvyšší výkonný predstaviteľ. V priamych voľbách kandidovalo spolu 122 kandidátov zo 16 skupín. Osem z 12 kandidátov, ktorí zvíťazili v priamych voľbách, boli bývalí zákonodarcovia, ktorí v zákonodarnom orgáne odslúžili už niekoľko období, zatiaľ čo ďalší štyria boli v zákonodarnom zbore nováčikmi. Prodemokratický tábor zákonodarcov Macaa získal ďalšie kreslo v komore, čím sa ich mandát zvýšil z dvoch kresiel na tri. Európska komisia zastáva názor, že voľby prebehli celkovo spravodlivým a riadnym spôsobom. Rekordná účasť bola pozitívnym ukazovateľom politického vývoja Macaa a znakom zvyšujúcej sa občianskej uvedomelosti na tomto území. Európska komisia víta tento vývoj a verí, že zvyšujúca sa politická vyzretosť občanov Macaa predstavuje pevný základ pokroku smerom k posilneniu demokracie v Macau. Osobitná administratívna oblasť Macao si 20. decembra 2009 pripomenula svoje 10. výročie. Na oslavách sa zúčastnil čínsky prezident Hu Jintao. Prezident Hu sa zúčastnil aj na slávnosti pri príležitosti inaugurácie tretieho funkčného obdobia vlády. Prezident Hu vo svojom prejave vyzdvihol rozvoj OAO za posledných desať rokov a vyjadril presvedčenie, že novému najvyššiemu výkonnému predstaviteľovi a jeho úradníkom sa podarí spojiť obyvateľov Macaa a viesť ich pri budovaní lepšej budúcnosti OAO. Prijatie právnych predpisov o vnútroštátnej bezpečnosti bolo ďalším významným politickým vývojom. V článku 23 základného zákona sa vláda OAO zaväzuje zaviesť právne predpisy týkajúce sa vlastizrady, odtrhnutia, podnecovania k vzbure, prevratu alebo krádeže štátnych tajomstiev. Vládny návrh právnych predpisov o vnútroštátnej bezpečnosti bol po 40-dňových verejných konzultáciách 5. januára 2009 predložený zákonodarnému zboru. Zákonodarný zbor ho 25. februára 2009 prijal prevažnou väčšinou hlasov (proti hlasovali len dvaja prodemokratickí zákonodarcovia) a 3. marca 2009 nadobudol účinnosť. Právne predpisy o vnútroštátnej bezpečnosti ocenil čínsky prezident Hu Jintao počas osláv pri príležitosti 10. výročia odovzdania Macaa. Európska únia berie na vedomie nový návrh zákona o vnútroštátnej bezpečnosti a opätovne zdôrazňuje význam zachovávania základných práv a slobôd, ktoré zaručuje základný zákon OAO Macao. V roku 2009 sa o Macau hovorilo na 75. zasadnutí Výboru Organizácie Spojených národov na odstránenie rasovej diskriminácie . Výbor ocenil, že Macao prijalo zákon o boji proti obchodovaniu s ľuďmi, ako aj zákon, ktorým sa zavádza legislatívny rámec uznávania a straty postavenia utečenca. Výbor takisto vyjadril obavy, že obchodovanie s ľuďmi je v OAO naďalej vážnym problémom, pričom pripomenul, že jeho obeťami boli často ženy a deti, ktoré neboli štátnymi príslušníkmi alebo patrili k menšinám. Výbor odporučil posilniť opatrenia na predchádzanie obchodovaniu s ľuďmi, boj proti nemu a trestanie najmä v prípade osôb, ktoré nie sú štátnymi príslušníkmi. Výbor vyjadril aj obavy, že migrujúci pracovníci sú v OAO vylúčení zo systému sociálnej ochrany a odporučil, aby sa zmenili a doplnili príslušné právne predpisy s cieľom rozšíriť výhody sociálnej ochrany na všetkých pracovníkov. Aj Európska komisia s obavou konštatovala zvyšujúci sa počet prípadov počas celého roka, pri ktorých prisťahovaleckí úradníci Macaa odmietli povoliť vstup hongkonským novinárom, akademikom a aktivistom z dôvodu ochrany verejnej bezpečnosti. Hospodársky vývoj Macao sa od liberalizácie monopolu v hernom priemysle v roku 2002 stalo najväčším trhom kasín na svete. Tento rozmach, ktorý podporujú návštevníci z pevninovej Číny, znásobili významné investície nových prevádzkovateľov kasín v OAO. Hodnoty HDP Macaa sa za posledné desaťročie takmer strojnásobili. V roku 2009 však jeho hospodárstvo zaznamenalo prvý hospodársky úpadok spôsobený celosvetovou finančnou krízou a vládnou politikou zameranou na zamedzenie nadmerného rastu v hernom priemysle. Hoci sa hospodárstvu Macaa podarilo prekonať krízu, naďalej príliš závisí od herného priemyslu a čelí čoraz väčším sociálnym rozdielom. Čína v roku 2009 ďalej znižovala počet povolených návštev obyvateľov z pevniny do Macaa, aby obmedzila výlety za hazardnými hrami. V roku 2009 bolo 50,5 % návštevníkov Macaa z Číny, ktorá je zároveň najväčším zdrojom cestovného ruchu. Toto obmedzenie víz pre návštevníkov z pevniny má na miestne hospodárstvo oveľa väčší vplyv ako celosvetová finančná kríza. S cieľom znížiť vplyv hospodárskeho poklesu prišla vláda OAO Macao s rôznymi iniciatívami na pomoc priemyslu a obyvateľom, napríklad jednorazovým finančným príspevkom pre všetkých občanov, zvýšením investícií do verejných stavebných prác a infraštruktúry, plánom stimulov vo výške 100 miliónov paták (9 miliónov EUR) na pomoc priemyslu prepojenému s cestovným ruchom a systémom záruk na úvery pre malé a stredné podniky (MSP), ktorý im pomáha vyrovnať sa so zhoršeným podnikateľským prostredím. Vplyv celosvetovej finančnej krízy na najväčší trh s hazardnými hrami na svete bol najvýraznejší v prípade financií amerických prevádzkovateľov kasín. Niektoré ich projekty na rozšírenie kasín sa spomalili alebo pozastavili. Napriek tomu sa v poslednom štvrťroku 2009 hospodárstvo Macaa oživilo prostredníctvom zvýšeného prílevu návštevníkov a obrovských príjmov z hazardných hier. Celkový počet prichádzajúcich návštevníkov sa po poklese v prvých troch štvrťrokoch vo štvrtom štvrťroku zvýšil o 5 %. Príjmy z hazardných hier sa za celý rok 2009 zvýšili o 9,4 % na rekordných 119 miliárd paták (10,7 miliardy EUR). Vzhľadom na dostupnosť likvidity v Ázii napriek celosvetovej finančnej kríze mohli prevádzkovatelia kasín v Macau získať nové zdroje financovania kótovaním svojich kasín na hongkonskej burze, čo im umožnilo splatiť niektoré dlhy a pokračovať v práci na pozastavených projektoch. Počet kasín sa preto zvýšil z 31 v roku 2008 na 33 v roku 2009. HDP Macaa zaznamenal v prvej polovici roku 2009 pokles vyjadrený dvojmiestnym číslom, ale v druhej polovici roku sa začal zvyšovať. V roku 2009 sa dosiahol mierny reálny rast HDP na úrovni 1,3 %. Tento rastový impulz sa zrýchlil vo štvrtom štvrťroku. Oživenie spôsoboval najmä vývoz služieb v oblasti hazardných hier. Miera nezamestnanosti bola v roku 2009 stabilná na úrovni 3,6 %. Inflačný tlak zoslabol, pričom sa rýchlo znižovala miera inflácie z 8,6 % v roku 2008 na 1 % v roku 2009. Pokiaľ ide o vonkajšie vzťahy, vývoz tovaru bol vzhľadom na malý dopyt na zámorských trhoch veľmi nízky. Vývoz tovaru prudko klesol o 52 % a dovoz sa znížil o 14 %, čo spôsobilo prehlbujúci sa obchodný deficit viac ako 29 miliárd paták (2,6 miliardy EUR). Z oficiálnych štatistík Macaa vyplýva, že EÚ je pre Macao druhým najväčším dovozcom po Číne, pričom sa na jeho dovoze podieľa 21 %. EÚ bola pre Macao aj štvrtým najväčším vývozným trhom, na ktorý smeruje 8,2 % celkového vývozu Macaa. Podľa Eurostatu sa v roku 2009 znížil dovoz z Macaa do EÚ o 54 % na 107 miliónov EUR, pričom vývoz do Macaa klesol o 9 % a dosiahol 200 miliónov EUR, čo prinieslo obchodný prebytok 93 miliónov EUR. Najväčší podiel na vývoze EÚ do Macaa majú dopravné zariadenia, strojové a elektrické zariadenia a potraviny. V roku 2009 Macao pokračovalo v postupnom začleňovaní svojho hospodárstva do hospodárstva pevninovej Číny, čo je z dlhodobého hľadiska rozhodujúce pre udržanie jeho hospodárskej budúcnosti. V máji 2009 sa podpísal šiesty dodatok k dohode o užšom hospodárskom partnerstve (CEPA) medzi Macaom a Čínou. CEPA je platformou na začlenenie týchto dvoch hospodárstiev a táto dohoda poskytuje spoločnostiam z Macaa širšie možnosti podnikať v Číne. Macao sa okrem toho snažilo aktívne prispievať v rámci plánu dlhodobého rozvoja regiónu delty Perlovej rieky. Tri vlády Macaa, Kuang-tungu a Hongkongu dali vypracovať štúdie a projekty v oblasti infraštruktúry s cieľom prepojiť tieto veľké mestá v delte, pričom by sa vytvoril „hodinový medzimestský dopravný okruh“, ktorý by umožnil dopravu medzi ktorýmikoľvek dvomi mestami v ňom. Čína takisto rozšírila prospešné opatrenia, ktoré pomáhajú rastu a rozvoju Macaa – ako v prípade prenájmu pozemku na priľahlom ostrove (Hengqin) Macau na rozšírenie univerzity Macaa a schválenia plánu Macaa na rekultiváciu územia. Čína prenajala Macau pozemok na ostrove Hengqin za celkovú sumu 1,2 miliardy paták (108 miliónov EUR) do 19. decembra 2049. Macao bude v tejto novej oblasti uplatňovať svoju súdnu právomoc. Vláda OAO Macao očakáva, že toto rozšírenie jej územnej právomoci pomôže Macau rozšíriť jeho činnosti aj na služby v iných odvetviach, ako napríklad vzdelávanie, kultúra, rekreácia alebo šport. Z regionálneho hľadiska je Macao vystavené rastúcej konkurencii ázijských miest, ktorá sa zameriava na vstup do podnikania v oblasti kasín. Zavedenie priamej leteckej prepravy cestujúcich aj nákladných letov cez úžinu medzi Taiwanom a pevninovou Čínou prináša určité výzvy pre odvetvie civilnej leteckej dopravy Macaa, ktoré bolo dlhé roky tranzitným dopravným uzlom pre lety medzi Taiwanom a Čínou. Nový najvyšší výkonný predstaviteľ Fernando Chui vo svojom inauguračnom prejave 22. decembra 2009 v tomto smere navrhol posilniť výmenu a spoluprácu s Taiwanom s cieľom posilniť úlohu Macaa ako servisného uzla. Uviedol takisto, že Macao sa bude naďalej usilovať o rozšírenie činností svojho hospodárstva aj na také oblasti, ako sú kultúra, vzdelávanie, oblasť kongresového a výstavného priemyslu (Meetings, Incentives, Conventions and Exhibitions, MICE), a o posilnenie väzieb s portugalsky hovoriacimi krajinami, ako aj s Európskou úniou. Vláda OAO Macao zaviedla súbor opatrení na podporu činnosti a rozvoja MSP v odvetviach mimo herného priemyslu. Európska komisia pozitívne hodnotí úsilie Macaa o rozšírenie činností v rámci jeho hospodárstva, ktorá z dlhodobého hľadiska prospeje jeho stabilite. Spolupráca medzi EÚ a Macaom Vzťahy Európskej únie s Macaom sú založené na spoločných hodnotách, európskom dedičstve a spoločnom záujme v oblastiach, ako je hospodárstvo, životné prostredie, vzdelávanie a kultúra. Vzťahy sa rozvíjajú v rámci dohody o obchode a spolupráci podpísanej v roku 1992 medzi EÚ a Macaom. Zasadnutie spoločného výboru EÚ a Macaa, ktoré sa každoročne koná v rámci tejto dohody, sa vo februári 2009 uskutočnilo v Macau a vyzdvihlo skutočnosť, že Macao zostáva naďalej významným partnerom EÚ. Na tomto stretnutí sa strany oboznámili so svojimi názormi na účinky celosvetovej finančnej krízy, prehlbovanie protekcionizmu a na stratégie v oblasti zmeny klímy. Dosiahla sa aj dohoda o spoločnom úsilí pri udržiavaní otvorenosti hospodárstva EÚ a Macaa a podporovaní spolupráce. Dvojstranné rozhovory sa týkali aj posilňovania systému viacstranného obchodu, lepšej ochrany práv duševného vlastníctva, modernizácie postupov verejného obstarávania v Macau, potvrdenia dvojstrannej spolupráce pri antidumpingových prešetrovaniach a uspokojivého vykonávania readmisnej dohody medzi EÚ a Macaom. Táto dvojstranná spolupráca sa riadi oznámením Európskej komisie „EÚ, Hongkong a Macao: možnosti spolupráce na roky 2007 – 2013“, v ktorom sa stanovujú mnohé náročné ciele, ktoré majú prehĺbením a rozšírením spolupráce posunúť vzťahy medzi EÚ a Macaom na vyššiu úroveň. Ukázalo sa, že otvorenie „programu obchodných informácií Európskej únie“ pre Hongkong a Macao (EUBIP) v Macau vo februári bolo veľmi užitočným nástrojom podpory lepšieho spoločného využívania vedomostí a lepšieho porozumenia medzi Macaom a Európskou úniou. Konzorcium, ktoré vytvorili Európska obchodná komora v Hongkongu, Inštitút na podporu obchodu a investícii v Macau a Inštitút európskych štúdií v Macau, prostredníctvom EUBIP úspešne vykonáva mnohé činnosti v úzkom partnerstve a vnútroštátnymi komorami členských štátov EÚ a príslušnými podnikateľskými a priemyselnými združeniami. Konkrétne v prípade Macaa účasť EÚ spolu s členskými štátmi a európskymi podnikmi so spoločným pavilónom Európskej únie a hovorcami viac zviditeľnili Európsku úniu v Macau a podstatne prispeli k takým fóram, ako bolo fórum pre medzištátnu spoluprácu v oblasti životného prostredia v Macau (MIECF) v apríli a medzištátny veľtrh v Macau (MIF) v októbri 2009. Vhodným príkladom bol seminár o nariadení Európskej únie týkajúceho sa chemických látok (REACH) s odborníkmi z Európskej agentúry pre chemické látky, ktorý podporil Inštitút na podporu obchodu a investícii v Macau. Významnou otázkou, ktorá vyvoláva obavy vlády OAO Macao a je naďalej oblasťou úzkej spolupráce, je životné prostredie. Európska komisia víta úsilie vlády OAO Macao pri organizácii fór a veľtrhov zameraných na medzištátnu spoluprácu v oblasti životného prostredia, ktoré majú zlepšiť medzinárodné povedomie v oblasti ochrany životného prostredia v Macau, ako je Fórum a veľtrh v Macau zamerané na medzištátnu spoluprácu v oblasti životného prostredia (MIECF). Macao veľmi aktívne podporovalo výmeny na úrovni vlády a občianskej spoločnosti a vystupňovalo aj úsilie zamerané na zvýšenie povedomia v oblasti ochrany životného prostredia, ako aj podporu podnikov pri využívaní energeticky úsporných ekologických výrobkov. Spolupráca medzi EÚ a Macaom sa v roku 2009 rozšírila o niekoľko oblastí. V nadväznosti na úspešné dokončenie podobného projektu v roku 2007 Európska komisia a Macao podpísali v decembri 2009 dohodu o spolupráci medzi EÚ a Macaom v právnej oblasti s cieľom posilniť právny systém Macaa a podporiť verejnú správu a zvýšiť odbornosť v oblasti práva a v justičnej oblasti. Právny štát, dobrá správa vecí verejných a dodržiavanie základných práv a slobôd sú neoddeliteľné od vysokej úrovne povedomia obyvateľov Macaa o právnom systéme a existencii dobre odborne pripravených sudcov a právnikov. V roku 2009 pokračovali kontakty medzi vyššími európskymi úradníkmi a úradníkmi Macaa zamerané na preskúmanie možností spolupráce v oblasti civilného letectva. Macao potvrdilo, že uzavrie horizontálnu dohodu o leteckých dopravných službách, ktorou sa aktualizuje všetkých 15 existujúcich dvojstranných dohôd s členskými štátmi EÚ, aby zahŕňali zásadu určovania Spoločenstvom. Keďže Macao nemá vlastný vzdušný priestor, potvrdilo, že už získalo súhlas Číny na uzavretie horizontálnej dohody s Európskou úniou. Európska komisia ocení ďalší pokrok, ktorý by viedol k ukončeniu rozhovorov o horizontálnej dohode v roku 2010. V roku 2009 pokračovali rozhovory medzi riadiacimi pracovníkmi Európskej komisie a Macaa zamerané na preskúmanie možností spolupráce v oblasti zdaňovania úspor. Ako prvý čiastočný krok v tomto smere Európska komisia určite víta záväzok Macaa týkajúci sa vykonávania štandardov OECD, pokiaľ ide o výmenu daňových informácií medzi jednotlivými jurisdikciami. Macao prijalo na tento účel zákon o výmene informácií v daňových veciach, ktorý nadobudol účinnosť 15. septembra 2009. Rozhovory o prípadných ďalších opatreniach, ktoré by mohli byť úplne rovnocenné s opatreniami smernice o úsporách, budú pokračovať v roku 2010. V roku 2009 došlo aj k rozvoju priamych osobných kontaktov medzi Európou a Macaom. Macao sa v roku 2009 aktívne zapojilo do programu Erasmus Mundus, čím sa rozšírili kontakty medzi univerzitami a študentmi v Európe a Macau a prehĺbilo sa vzájomné porozumenie. EÚ podporila aj katedru Jeana Monneta na univerzite v Macau, a to účasťou na úspešných konferenciách Jeana Monneta, ktoré sa konali počas celého roka. Ďalšie posilnenie spolupráce sa predpokladá po podpísaní protokolu s vládou Macaa v januári o zorganizovaní bloku kurzov odbornej prípravy približne 100 konferenčných tlmočníkov z Macaa v nasledujúcich štyroch rokoch. Vyhliadky do budúcnosti Rok 2010 bude pre Macao novým obdobím pod novým vedením a s novým zákonodarným zborom vychádzajúcim z dedičstva, ktoré sa od odovzdania Macaa úspešne buduje. Macao má s Európou cenné spoločné dedičstvo a rovnaké hodnoty spočívajúce v otvorenosti a tolerancii. EÚ bude v tejto novej fáze naďalej udržiavať s vládou Macaa a jeho ľuďmi úzke väzby s cieľom posilniť existujúce vzťahy. Európska komisia bude v OAO Macao naďalej podporovať vykonávanie zásady „jedna krajina, dva systémy“ a z tohto hľadiska bude pozorne sledovať politický, inštitucionálny, hospodársky a sociálny vývoj v OAO. Európska komisia sa usiluje o dosiahnutie pokroku v dvojstrannom dialógu v oblasti civilného letectva a zdaňovania úspor. Európska komisia by takisto chcela podporiť akademickú a kultúrnu výmenu, ako aj podporiť Macao pri zapájaní do celosvetových programov, ktoré financuje EÚ, a to napríklad Erasmus Mundus, ktorý sa bude v roku 2010 zameriavať najmä na malé krajiny a územia, ako je Macao.